EXPUNERE DE MOTIVE

1. CONTEXTUL PROPUNERII

Programul „Pericles” este un program de schimb, asistență și formare profesională pentru protejarea monedei euro împotriva falsificării. Programul a fost înființat prin Decizia 2001/923/CE a Consiliului din 17 decembrie 2001, iar efectele sale au fost extinse la statele membre UE care nu au adoptat moneda euro prin Decizia 2001/924/CE a Consiliului din 17 decembrie 2001. Modificările ulterioare aduse acestor acte fundamentale prin Deciziile 2006/75/CE, 2006/76/CE, 2006/849/CE și 2006/850/CE ale Consiliului au prelungit durata programului până la 31 decembrie 2013.

Tratatul reflectă preocupările cu privire la protejarea monedei euro, prin prevederea măsurilor necesare pentru utilizarea acesteia ca monedă unică (articolul 133 din TFUE).

Întrucât temeiul juridic al programului „Pericles” va expira la sfârșitul anului 2013, înlocuirea acestuia ar trebui să asigure continuitatea sprijinului acordat de Uniune pentru activitățile desfășurate de Comisie și de statele membre cu scopul de a îmbunătăți schimburile de personal și de informații, de a efectua studii și de a asigura formare profesională sau asistență tehnică și științifică în ceea ce privește protejarea monedei euro împotriva falsificării și a fraudelor asociate.

Moneda euro este în continuare o țintă atractivă pentru grupările de criminalitate organizată care se ocupă cu falsificarea banilor, nu doar în Europa, ci și în alte regiuni ale lumii. Dimensiunea internațională a amenințării privind falsificarea monedei euro impune o coordonare supranațională pentru combaterea acestei amenințări; prin programul „Pericles”, Comisia desfășoară această coordonare prin schimburi, activități de formare profesională și asistență tehnică. În special, prin punerea în aplicare a unei strategii specifice de formare profesională și asistență[1] convenite cu statele membre, programul completează formarea profesională națională prin adăugarea unei dimensiuni multidisciplinare și transnaționale. Acesta oferă beneficiarilor posibilitatea de a participa la acțiuni de formare internaționale și de a crește standardul de cooperare în afara regiunii Uniunii Europene prin implicarea directă a celor mai sensibile țări terțe în cadrul unor activități de formare specifice.

Programul satisface nevoia de continuare a vigilenței, formării profesionale și asistenței tehnice necesare susținerii protecției monedei euro împotriva falsificării, prin furnizarea unui cadru stabil de planificare a programelor statelor membre. Această abordare a generat rezultate substanțiale în ceea ce privește numărul membrilor de personal instruiți, standardul de formare profesională, sinergia și rezultatele operaționale pentru protecția monedei euro.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

2.1. Programul „Pericles” include un set multidisciplinar de activități în care sunt implicate părțile interesate care dețin un rol important în lupta împotriva falsificării monedei euro, dar a căror contribuție ia diferite forme - tehnică, juridică, financiară -, precum și organismele de aplicare a legii.

Comisia a centralizat opiniile părților interesate ale programului „Pericles” prin: (i) o evaluare la jumătatea perioadei desfășurată în rândul beneficiarilor programului la începutul anului 2011; (ii) formularele de evaluare pe care participanții la activitățile programului „Pericles” le completează în urma fiecărui eveniment; și (iii) opiniile exprimate de experții din cadrul Grupului experților în falsificarea monedei euro (ECEG)[2], unde punerea în aplicare a programului „Pericles” este unul dintre punctele standard de discuție. Evaluarea la jumătatea perioadei indică un grad ridicat de satisfacție în privința programului; toți beneficiarii (100 %) au fost mulțumiți și au recomandat prelungirea programului după 2013. De asemenea, au apreciat gestionarea programului de către Comisie: 98 % dintre participanții la activitățile din cadrul programului „Pericles” s-au declarat mulțumiți în această privință. În plus, experții ECEG au considerat că nivelul implicării lor în gestionarea programului a fost semnificativ sau foarte semnificativ, atât la nivel multilateral, cât și la nivel bilateral.

Opiniile beneficiarilor și punctele de vedere ale experților arată că activitățile de formare „Pericles” (i) cresc numărul persoanelor instruite la nivel național și ridică standardul de formare prin adăugarea unei dimensiuni internaționale și multidisciplinare; (ii) completează și suplimentează acțiunile de formare la nivel național; (iii) au legătură directă cu rezultatele operaționale (formarea personalului direct implicat în protecția monedei euro, cum ar fi poliția, personalul judiciar și personalul financiar); și (iv) sunt indispensabile pentru a permite beneficiarilor să desfășoare propria lor formare profesională.

Pe baza evaluării, au fost identificate o serie de domenii care necesită a fi îmbunătățite. Acestea implică, printre altele, simplificarea procesului de stabilire a sumei reprezentând grantul și clarificarea procedurilor. Propunerea Comisiei ține seama de aceste sugestii.

2.2. Comisia a realizat o evaluare a impactului. Au fost luate în considerare patru opțiuni:

Opțiunea 1: Continuarea programului cu același nivel de finanțare (scenariul de bază).

Opțiunea 2: Reînnoirea programului „Pericles” cu obiective și metodologii îmbunătățite, inclusiv, în mod special, o creștere a ratei maxime de cofinanțare.

Opțiunea 3: Fuzionarea programului „Pericles” cu alte programe ale Comisiei.

Opțiunea 4: Întreruperea programului „Pericles”, lăsându-se în sarcina statelor membre organizarea activităților la nivel național pentru protejarea monedei euro.

Având în vedere experiența anterioară, strâns legată atât de activitățile statelor membre, cât și de cele ale Comisiei în ceea ce privește protejarea monedei euro, precum și în lumina impactului estimat, inclusiv prin dezvoltarea de activități, este preferată opțiunea reînnoirii programului cu obiective și metodologii îmbunătățite. Această opțiune dispune de o alocare bugetară în prețuri reale ce rămâne similară alocării actuale (aproximativ 1 milion EUR pe an). Aceasta aduce un plus de flexibilitate în stabilirea cuantumului subvenției prin simplificarea stabilirii costurilor ce urmează a fi suportate de statele membre[3]; extinde gama de activități eligibile prin posibilitatea finanțării achiziției de echipamente care urmează a fi utilizate de agențiile specializate de combatere a falsificării din țările terțe, în vederea protejării monedei euro împotriva falsificării; crește rata de cofinanțare până la maxim 90 % din costurile eligibile, în cazuri justificate corespunzător. Aceasta ar trebui să ofere un răspuns la o tendință apărută în ultimii ani, prin care statele membre au o capacitate mai redusă de a cofinanța proiecte din cauza lipsei generale de fonduri disponibile pentru administrația publică. Rata mai mare de cofinanțare va facilita în special o distribuție geografică mai echilibrată a activităților, ca urmare a faptului că domeniu de aplicare mai larg pentru statele membre.

În schimb, întreruperea programului va reduce cheltuielile la nivelul UE, însă fără a produce economii efective și fără a compensa resursele la nivel național sau în cadrul unui alt program al UE, periclitând, în consecință, protejarea efectivă și uniformă a monedei euro la nivelul statelor membre și în țările terțe.

3. ELEMENTELE JURIDICE ALE PROPUNERII

3.1 Protejarea monedei euro împotriva falsificării

Uniunea Europeană exercită competență exclusivă în domeniul politicii monetare pentru statele membre a căror monedă este euro [articolul 3 alineatul (1) litera (c) din TFUE].

Tratatul prevede că Parlamentul European și Consiliul trebuie să stabilească măsurile necesare pentru utilizarea monedei euro ca monedă unică (articolul 133 din TFUE). Aceste măsuri includ, de asemenea, protejarea monedei euro împotriva falsificării. Pe baza acestui articol, protejarea monedei euro ca monedă unică este de competența exclusivă a UE [articolul 3 alineatul (1) litera (c) din TFUE]. În paralel, autoritățile naționale emit bancnote și monede euro, în conformitate cu articolul 128 din TFUE. Statele membre au adoptat o legislație națională și au stabilit norme interne pentru protejarea monedei euro.

Programul „Pericles” vizează acest domeniu specific de activitate al Comisiei Europene și cooperarea acesteia cu autoritățile competente din statele membre, precum și cu celelalte instituții și organisme europene, în special prin intermediul OLAF.

Este esențial să existe în continuare un instrument dedicat special protejării monedei euro împotriva fraudelor și a falsificării. Sprijinul prin programe destinate să aibă un impact mai amplu ar fi mai puțin eficace în abordarea unui aspect atât de specific și, din punct de vedere politic, instituțiile UE ar trebui să demonstreze că au în comun o determinare reală pentru tratarea acestui aspect important de politică a UE și de identitate europeană. În consecință, programul „Pericles”:

- va viza exclusiv protejarea monedei euro, în contextul unei viziuni pe termen lung care este în concordanță cu alte obiective ale UE, pe baza priorităților stabilite în fiecare an pentru acest domeniu specific de expertiză;

- va permite punerea în aplicare a altor programe ale UE, care să se concentreze asupra unor priorități, altele decât protejarea monedei euro;

- va ține seama pe deplin de rezultatele activităților cofinanțate anterior în acest domeniu, inclusiv în ceea ce privește normele în domeniu pentru beneficiari și echilibrul geografic;

- va viza nu doar crearea unui impact direct asupra situației anumitor state membre, dar și accentuarea puternică a dimensiunii europene în domeniul protejării monedei unice europene.

3.2 Simplificare

O prioritate pentru Comisie în cadrul acestui program, la fel ca în alte programe din contextul cadrului financiar multianual (CFM), o reprezintă simplificarea mediului de reglementare și facilitarea în cea mai mare măsură posibilă a accesului la acest program pentru autoritățile naționale competente din statele membre și utilizarea acestuia în țările terțe relevante. Această abordare este aplicată în programul „Pericles 2020” prin oferirea unei proceduri administrative mai simple, mai coerente și standardizate pentru ca beneficiarii să aibă acces la finanțare.

Propunerea de program este în deplină concordanță cu Regulamentul financiar și cu normele de aplicare a acestuia. Subvențiile și achizițiile publice sunt principalele instrumente financiare utilizate pentru punerea în aplicare a programului. Pe baza rezultatelor evaluării la jumătatea perioadei, programul va facilita procedura de întocmire a cererilor de către autoritățile naționale competente. În vederea simplificării procedurilor și a reducerii sarcinii administrative, modul de calculul al sumelor care vor fi acordate va fi clarificat, iar programul va fi făcut mai accesibil utilizatorilor. Legislația va fi modificată pentru a permite mai multă flexibilitate în ceea ce privește utilizarea sumei acordat; acest obiectiv va fi atins prin simplificarea acelor dispoziții financiare din program care definesc cu exactitate cheltuielile specifice ce trebuie suportate de statele membre și de Comisie.

O altă măsură de simplificare prevăzută presupune informarea și consultarea directă a reprezentanților statelor membre în cadrul Grupului de experți privind falsificarea monedei euro (ECEG) în diferite stadii de punere în aplicare a programului. Astfel, îmbunătățirile aduse punerii în aplicare și procedurilor pot fi incluse într-un mod mai direct în Programul anual de lucru pe baza feedback-ului primit din partea experților participanți la acest grup.

3.3 Conformitatea cu principiile proporționalității și valoarea adăugată a programului

Programul „Pericles” se referă parțial la activitățile Comisiei Europene și, mai precis, la activitățile OLAF, precum și la cooperarea cu instituțiile și organismele europene și cu statele membre. În consecință, prin definiție, obiectivele-cheie ale propunerii nu pot fi îndeplinite doar printr-o acțiune la nivel național.

Consultarea din 2011 a principalelor părți interesate vizate de punerea în aplicare a programului „Pericles” a arătat, de asemenea, că principiul proporționalității este respectat pe deplin.

Comisia inițiază programarea anuală și multianuală a Uniunii (articolul 17 din TUE). Uniunea poate sprijini eforturile statelor membre pentru îmbunătățirea capacității lor administrative de punere în aplicare a dreptului Uniunii. Această acțiune poate include, în special, facilitarea schimbului de informații și de funcționari publici, precum și sprijinirea programelor de formare. Prin urmare, la nivelul UE, cheltuielile privind protejarea monedei euro sunt justificate în ceea ce privește competența exclusivă a UE. Valoarea adăugată a programului „Pericles” este dovedită, în principal, prin rezultatele care decurg din formarea profesională și asistența colectivă specializată; această formare profesională, evenimentele de sensibilizare multidisciplinare și internaționale și altă asistență specializată sunt posibile numai pe baza programului „Pericles”. În plus, schimburile de personal, una dintre cele mai de succes caracteristici ale programului „Pericles”, care contribuie la o cooperare și relaționare mai strânse, vor putea fi realizate cu dificultate în absența programului „Pericles”.

Programul „Pericles” a contribuit la atingerea unui nivel ridicat de cooperare între statele membre și cu țările terțe, având drept rezultat niveluri scăzute de falsificare a monedei euro și descoperiri periodice de imprimerii și monetării ilegale, cu arestarea ulterioară a falsificatorilor. Programul „Pericles 2020” va avea o contribuție substanțială la menținerea și îmbunătățirea în continuare a nivelului ridicat de protecție a monedei euro, coroborată cu intensificarea cooperării transfrontaliere, a schimburilor și a asistenței. Totodată, vor fi realizate economii globale din activitățile și achizițiile publice organizate în mod colectiv, față de eventualele inițiative individuale la nivel național. Prioritățile și strategiile de punere în aplicare sunt dezbătute periodic în cadrul reuniunilor Grupului de experți privind falsificarea monedei euro (ECEG). ECEG coordonează și participă la punerea în aplicare a activităților programului „Pericles”.

În plus, obiectivele au fost reînnoite, o atenție deosebită fiind acordată stabilirii unor criterii specifice, măsurabile, realizabile, relevante și limitate în timp (SMART). Acest lucru va contribui și la asigurarea unei aplicări și monitorizări corespunzătoare.

3.4 Temei juridic

Temeiul juridic al propunerii este articolul 133 din TFUE. Aplicarea programului „Pericles” se va extinde la statele membre care nu au adoptat moneda euro ca monedă unică, printr-o propunere de regulament paralel, în temeiul articolului 352 din TFUE.

4. IMPLICAȚII BUGETARE

Programul vizează perioada 2014-2020.

Bugetul total se ridică la 7 700 000 EUR în prețuri curente. Această sumă este conformă cu propunerea Comisiei privind următorul Cadru financiar multianual pentru perioada 2014­2020: „Un buget pentru Europa 2020’[4].

Fișa financiară legislativă anexată prezentei propuneri de regulament stabilește implicațiile bugetare și resursele umane și administrative necesare.

2011/0449 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind înființarea unui program de schimb, asistență și formare profesională pentru protecția monedei euro împotriva falsificării (programul „Pericles 2020”)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 133,

având în vedere propunerea Comisiei Europene[5],

după transmiterea proiectului de act legislativ către parlamentele naționale,

având în vedere avizul Băncii Centrale Europene,

hotărând în conformitate cu procedura legislativă ordinară,

întrucât:

1. Uniunea și statele membre și-au stabilit ca obiectiv definirea măsurilor necesare pentru utilizarea monedei euro ca monedă unică. Aceste măsuri includ protejarea monedei euro împotriva falsificării.

2. Regulamentul (CE) nr. 1338/2001[6] al Consiliului din 28 iunie 2001 de definire a măsurilor necesare protecției monedei euro împotriva falsificării prevede schimburi de informații, cooperare și asistență reciprocă, stabilind, astfel, un cadru armonizat pentru protecția monedei euro. Aplicarea prezentului regulament a fost extinsă la acele state membre care nu au adopta moneda euro ca monedă unică, astfel încât să se asigure un nivel echivalent de protecție a monedei euro pe întreg teritoriul Uniunii.

3. Activitățile având drept scop promovarea schimburilor de informații și de personal, asistența tehnică și științifică și formarea profesională specializată contribuie semnificativ la protejarea monedei unice europene împotriva falsificării și a fraudelor asociate și, prin urmare, la atingerea unui nivel ridicat și echivalent de protecție pe întreg teritoriul Uniunii.

4. Sprijinul anterior acordat pentru aceste inițiative, prin Decizia 2001/923/CE a Consiliului din 17 decembrie 2001 privind înființarea unui program de schimb, asistență și formare profesională pentru protecția monedei euro împotriva contrafacerii (programul „Pericles”)[7], a făcut posibilă intensificarea activităților Uniunii și statelor membre în domeniul protejării monedei euro împotriva falsificării. Obiectivele programului „Pericles” atât pentru perioada 2002-2006, cât și pentru perioada 2007­2013 au fost îndeplinite cu succes.

5. Comisia a realizat o evaluare a impactului în 2011 pentru a evalua măsura în care programul ar trebui sau nu continuat.

6. Pentru a continua și a dezvolta și mai mult activitățile la nivelul Uniunii și statelor membre în domeniul protejării monedei euro împotriva falsificării, ținând seama și de noile provocări într-un context de austeritate bugetară. În cadrul noului program, propunerile prezentate de statele membre participante pot include participanți din țări terțe, în cazul în care prezența acestora este importantă pentru protecția monedei euro .

7. Ar trebui să se asigure că acest program de acțiune al Uniunii este în concordanță și complementar cu alte programe și activități. Comisia ar trebui să desfășoare toate consultările necesare cu privire la evaluarea nevoilor de protecție a monedei euro cu principalele părți implicate (în special autoritățile naționale competente desemnate de statele membre, BCE și Europol) în cadrul comitetului consultativ corespunzător prevăzut de Regulamentul (CE) nr. 1338/2001, în special în ceea ce privește schimburile, asistența și formarea profesională, în sensul punerii în aplicare a acestui program.

8. Prezentul regulament este pus în aplicare în deplină conformitate cu dispozițiile Regulamentului (CE, Euratom) nr. XX/XX din XX 2012 privind normele financiare aplicabile bugetului anual al Uniunii Europene. Interesele financiare ale Uniunii Europene ar trebui protejate prin măsuri proporționale pe tot parcursul ciclului de cheltuieli, inclusiv prin prevenirea, detectarea și anchetarea neregulilor, recuperarea fondurilor pierdute, plătite în mod necuvenit sau utilizate în mod incorect și, după caz, prin sancțiuni.

9. Evaluarea programului desfășurată cu părțile interesate dovedește valoarea adăugată a programului „Pericles” în ceea ce privește nivelul ridicat de cooperare dintre statele membre și cu țările terțe, precum și complementaritatea cu activitățile întreprinse la nivel național, având drept rezultat creșterea eficacității. Se preconizează că prin continuarea programului „Pericles” la nivelul Uniunii se va aduce o contribuție substanțială la menținerea și îmbunătățirea în continuarea a nivelului ridicat de protecție a monedei euro asociat intensificării cooperării transfrontaliere, a schimburilor și a asistenței. Totodată, economii globale vor fi realizate din activitățile și achizițiile publice organizate în mod colectiv, față de potențialele inițiative naționale individuale.

10. Comisia ar trebui să prezinte Parlamentului European și Consiliului un raport intermediar independent privind punerea în aplicare a programului și un raport final privind realizarea obiectivelor acestuia.

11. Prezentul regulament respectă principiile valorii adăugate și proporționalității. Programul „Pericles” facilitează cooperarea dintre statele membre și între Comisie și statele membre pentru protecția monedei euro împotriva falsificării, fără a aduce atingere responsabilităților statelor membre și prin utilizarea resurselor într-un mod mai eficient decât la nivel național. Acțiunea la nivelul Uniunii este necesară și justificată deoarece ajută în mod evident statele membre în ceea ce privește protejarea colectivă a monedei euro și încurajează utilizarea structurilor comune ale Uniunii pentru intensificarea cooperării și a schimbului de informații dintre autoritățile competente.

12. Programul se va desfășura pe parcursul unei perioade de șapte ani în vederea alinierii duratei acestuia la durata cadrului financiar multianual prevăzut la [articolul 1] din Regulamentul Consiliului de stabilire a cadrului financiar multianual pentru anii 2014­2020.

13. Comisia ar trebui să adopte programele de lucru anuale care stabilesc prioritățile, defalcarea bugetului și criteriile de evaluare a granturilor pentru activități. Pentru a asigura condiții uniforme de aplicare a prezentului regulament, Comisiei ar trebui să i se confere competențe de executare.

14. Prezentul regulament stabilește, pentru întreaga durată a programului, o alocare financiară care constituie referința principală pentru autoritatea bugetară în cadrul procedurii bugetare anuale, în sensul punctului [17] din Acordul interinstituțional din XX/YY/201Z dintre Parlamentul European, Consiliu și Comisie privind cooperarea în domeniul bugetar și buna gestiune financiară.

15. Interesele financiare ale Uniunii ar trebui protejate prin măsuri proporționale pe tot parcursul ciclului de cheltuieli, inclusiv prin prevenirea, detectarea și anchetarea neregulilor, recuperarea fondurilor pierdute, plătite în mod necuvenit sau utilizate în mod incorect și, după caz, prin sancțiuni.

ADOPTĂ PREZENTUL REGULAMENT:

Capitolul I

Dispoziții generale

Articolul 1

Obiect

Programul multianual de acțiune „Pericles 2020” (denumit în continuare „programul”) este înființat în scopul promovării activităților pentru protecția monedei euro împotriva falsificării și a fraudelor asociate. Programul se desfășoară între 1 ianuarie 2014 și 31 decembrie 2020.

Articolul 2

Valoarea adăugată

Program ul contribuie la intensificarea cooperării transnaționale pentru protecția monedei euro la nivelul Uniunii și la nivel internațional și la creșterea eficacității acestor operațiuni pe baza celor mai bune practici, standardelor comune și formării profesionale specializate în comun.

Articolul 3

Obiectivul general al programului

Obiectul general al programului ăl reprezintă prevenirea și combaterea falsificării și fraudelor, crescând, astfel, competitivitatea economiei europene și asigurând durabilitatea finanțelor publice.

Articolul 4

Obiectivul specific al programului

Obiectivul specific al programului îl reprezintă protecția bancnotelor și monedelor euro împotriva falsificării și fraudelor asociate prin sprijinirea și completarea măsurilor adoptate de statele membre și prin acordarea de asistență autorităților naționale și europene competente în eforturile lor de a stabili o cooperare strânsă și periodică între ele și împreună cu Comisia Europeană, incluzând, de asemenea, țările terțe și organizațiile internaționale.

Acest obiectiv se măsoară, printre altele, prin eficacitatea acțiunii autorităților financiare, tehnice, de aplicare a legii și judiciare, măsurat prin numărul de contrafaceri depistate, numărul de ateliere ilegale desființate, persoanele arestate și numărul de sancțiuni aplicate.

Articolul 5

Organismele eligibile pentru finanțare

Organismele eligibile pentru finanțare din partea Uniunii în cadrul programului sunt autoritățile naționale competente din statele membre, conform definiției prevăzute la articolul 2 litera (b) din Regulamentul (CE) nr. 1338/2001.

Articolul 6

Participarea la program

Țările participante sunt statele membre care au adoptat moneda euro ca monedă unică. Propunerile prezentate de aceste state membre pot include participanți din țări terțe, în cazul în care prezența acestora este importantă pentru protecția monedei euro .

Articolul 7

Grupuri țintă și activități comune

16. Programul este deschis participării următoarelor grupuri:

17. personalul agențiilor angajate în detectarea și combaterea falsificării (în special forțele de poliție și administrațiile financiare, în funcție de atribuțiile specifice ale acestora la nivel național);

18. personalul serviciilor de informații;

19. reprezentanți ai băncilor centrale naționale, ai monetăriilor, ai băncilor comerciale și ai altor intermediari financiari (în special în ceea ce privește obligațiile instituțiilor financiare);

20. magistrați și avocați specializați în acest domeniu;

21. orice alt grup de specialiști vizat (cum ar fi camerele de comerț și industrie sau alte structuri comparabile, capabile să asigure accesul la întreprinderi mici și mijlocii, comercianți cu amănuntul și societățile de transport de numerar).

22. Activitățile din cadrul programului pot fi organizate în comun de către Comisie și alți parteneri care dețin expertiză relevantă, cum ar fi:

23. Băncile centrale naționale și BCE;

24. Centrele de analiză naționale (CAN) și Centrele naționale de analiză monetară (CNAM);

25. Centrul Tehnic și Științific European (CTSE) și monetăriile naționale;

26. Europol și Interpol și Eurojust;

27. birourile centrale naționale de combatere a falsificării, prevăzute în articolul 12 din Convenția internațională pentru eliminarea falsificării banilor, semnată la Geneva la 20 aprilie 1929[8], precum și alte agenții specializate în prevenirea, detectarea și eliminarea falsificării banilor;

28. organisme specializate implicate în domeniul tehnologiilor de duplicare și certificare, tipografii și ateliere de gravură;

29. orice alte organism care oferă expertiză specifică, inclusiv, dacă este cazul, organisme din țări terțe și, în special, din țări candidate la aderare.

Articolul 8

Activități eligibile

30. Program ul ține seama de aspectele transnaționale și multidisciplinare ale luptei împotriva falsificării și promovează cele mai bune practici adaptate la caracteristicile naționale ale fiecărui stat membru.

31. Programul sprijină activitățile conforme cu obiectivele stabilite la articolele 3 și 4, în special:

32. Schimbul de informații, în special prin organizarea de ateliere, reuniuni și seminarii, plasamente orientate și schimburi de personal între autoritățile naționale competente și alte activități similare. Schimbul de informații va fi orientat, printre altele, către:

33. metodologiile pentru monitorizarea și analiza impactului economic și financiar al falsificării;

34. operarea bazelor de date și a sistemelor de avertizare timpurie;

35. utilizarea dispozitivelor de detectare asistate de calculator;

36. metodele de anchetă și investigare;

37. asistența științifică (în special, baze de date științifice și supraveghere tehnologică/monitorizare a noilor evoluții);

38. protecția monedei euro în afara Uniunii Europene;

39. activitățile de cercetare și

40. furnizarea de expertiză operațională specializată;

41. Asistența tehnică, științifică și operațională, inclusiv, în special:

42. orice măsură ce stabilește resurse de formare la nivelul Uniunii Europene (manual de legislație UE, buletine de informare, manuale cu instrucțiuni practice, glosare și lexicoane, baze de date, în special în domeniul asistenței științifice sau supravegherii tehnologice) sau aplicații de asistență informatice (cum ar fi programe informatice);

43. studii relevante cu caracter multidisciplinar și transnațional;

44. dezvoltarea de instrumente și metode de asistență tehnică pentru a facilita desfășurarea acțiunilor de detectare la nivelul Uniunii Europene;

45. sprijin financiar pentru cooperare în operațiuni în care sunt implicate cel puțin două state, atunci când acest sprijin nu este disponibil din partea altor programe ale instituțiilor și organismelor europene.

46. Granturile pentru finanțarea achiziționării de echipamente care urmează a fi utilizate de către autoritățile specializate în combaterea falsificării în vederea protejării monedei euro împotriva falsificării.

Capitolul II

Cadrul financiar

Articolul 9

Alocare financiară

Alocarea financiară pentru punerea în aplicare a programului pentru perioada cuprinsă între 1 ianuarie 2014 și 31 decembrie 2020 este de 7 700 000 EUR în prețuri curente.

Articolul 10

Asistență financiară și cofinanțare

47. Com isia pune în aplicare programul în conformitate cu Regulamentul financiar.

48. Finanțarea de la Uniunea Europeană pentru activitățile prevăzute la articolul 8 iau forma unor:

49. granturi;

50. achiziții publice;

51. Achiziționarea de echipamente nu trebuie să constituie singura componentă a grantului.

52. Rata de cofinanțare pentru granturile acordate în cadrul programului nu depășește 80 % din costurile eligibile. În cazuri excepționale și motivate corespunzător, definite în programul anual de lucru la care se face referire la articolul 11, rata de cofinanțare nu depășește 90 % din costurile eligibile.

53. Atunci când activitățile prevăzute la articolul 8 sunt organizate în comun cu alți parteneri cum ar fi BCE, Eurojust, Europol sau Interpol, cheltuielile ocazionate se împart între parteneri. În orice caz, fiecare partener suportă cheltuielile de deplasare și cazare ale propriilor vorbitori invitați.

Articolul 11

Programul anual de lucru

Pentru punerea în aplicare a programului, Comisia adoptă programe anuale de lucru. Acestea stabilesc obiectivele urmărite, rezultatele preconizate, metoda de punere în aplicare și valoarea totală a acestora. De asemenea, programele conțin o descriere a acțiunilor care trebuie finanțate, o indicare a cuantumului alocat fiecărei acțiuni și un calendar orientativ al punerii în aplicare. În ceea ce privește subvențiile, acestea includ prioritățile, criteriile esențiale de evaluare și rata maximă de cofinanțare.

Bugetul alocat pentru acțiunile de comunicare care trebuie desfășurate de Comisie în temeiul prezentului regulament acoperă, de asemenea, comunicarea instituțională a priorităților politice ale Uniunii Europene.

Capitolul III

Monitorizare și evaluare

Articolul 12

Monitorizare, evaluare și gestionare

54. Program ul este pus în aplicare de Comisie în cooperare cu statele membre, prin consultări în diferite stadii ale punerii în aplicare a programului, în cadrul comitetului consultativ corespunzător prevăzut în Regulamentul (CE) nr. 1338/2001, ținând seama de măsurile relevante adoptate de alte entități competente, în special BCE și Europol. Comisia urmărește să asigure coerența și complementaritatea între acest program de acțiune al Uniunii Europene și alte programe și activități relevante.

55. Comisia furnizează anual Parlamentului European și Consiliului informații cu privire la rezultatele programului. Sunt incluse informații privind coerența și complementaritatea cu alte programe și activități la nivelul Uniunii. Comisia diseminează permanent rezultatele activităților sprijinite în cadrul programului. Toate țările participante furnizează Comisiei toate datele și informațiile necesare pentru a permite monitorizarea și evaluarea programului.

56. Comisia va efectua o evaluare a programului. Până cel târziu la 31 decembrie 2017, Comisia va întocmi un raport de evaluare privind realizarea obiectivelor tuturor măsurilor (la nivel de rezultate și impacturi), eficiența utilizării resurselor și valoarea sa adăugată europeană, în vederea luării unei decizii privind reînnoirea, modificarea sau suspendarea măsurilor. Evaluarea va aborda, în plus, posibilitățile de simplificare, coerența sa internă și externă, relevanța continuă a tuturor obiectivelor, precum și contribuția măsurilor la prioritățile Uniunii de creștere inteligentă, durabilă și favorabilă incluziunii. Aceasta va ține, de asemenea, seama de rezultatele evaluării privind impactul pe termen lung al măsurilor anterioare. Impactul pe termen mai lung și durabilitatea efectelor programului sunt evaluate în vederea alimentării unei decizii privind o posibilă reînnoire, modificare sau suspendare a unui program ulterior.

57. În plus, până la 31 decembrie 2021 Comisia va prezenta Parlamentului European și Consiliului un raport privind îndeplinirea obiectivelor programului.

Articolul 13

Protecția intereselor financiare ale Uniunii Europene

58. Comisia adoptă măsuri adecvate care să asigure că, în momentul aplicării activităților finanțate în cadrul prezentului regulament, interesele financiare ale Uniunii sunt protejate prin aplicarea de măsuri preventive împotriva fraudelor, corupției și oricăror altor activități ilegale, prin controale eficiente și, în cazul identificării unor nereguli, prin recuperarea sumelor plătite în mod necuvenit și, acolo unde este necesar, prin sancțiuni efective, proporționale și disuasive.

59. Comisia sau reprezentanții acesteia și Curtea de Conturi dețin competența de a desfășura audituri, pe baza documentelor și la fața locului, în cazul tuturor beneficiarilor, contractanților și subcontractanților care au primit fonduri europene în cadrul programului.

Oficiul European de Luptă Antifraudă (OLAF) poate efectua controale și inspecții la fața locului la operatorii economici vizați direct sau indirect de această finanțare, în conformitate cu procedurile prevăzute în Regulamentul (Euratom, CE) nr. 2185/96 pentru a stabili dacă există fraude, corupție sau orice altă activitate ilegală care afectează interesele financiare ale Uniunii în legătură cu un acord de subvenționare sau o decizie de subvenționare sau un contract privind finanțare europeană.

Fără a aduce atingere primului și celui de al doilea paragraf, acordurile de cooperare cu țările terțe și organizațiile internaționale și acordurile de subvenționare și deciziile de subvenționare și contractele rezultate în urma punerii în aplicare a prezentului regulament autorizează în mod expres Comisia, Curtea de Conturi și OLAF să efectueze astfel de audituri, precum și controale și inspecții la fața locului.

Capitolul IV

Dispoziții finale

Articolul 14

Abrogare

Deciziile 2001/923/CE[9], 2001/924/CE[10], 2006/75/CE[11], 2006/76/CE[12], 2006/849/CE[13] și 2006/850/CE[14] ale Consiliului se abrogă începând cu data de 1 ianuarie 2014.

Cu toate acestea, obligațiile financiare legate de activitățile urmărite în cadrul respectivelor decizii sunt în continuare reglementate de acele decizii până la finalizarea lor.

Articolul 15

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament se aplică începând cu data de 1 ianuarie 2014.

Prezentul regulament este obligatoriu în toate elementele sale și se aplică direct în statele membre în conformitate cu tratatele.

Adoptat la Bruxelles,

Pentru Parlamentul European Pentru Consiliu

Președintele Președintele

FIȘA FINANCIARĂ LEGISLATIVĂ

1. CADRUL PROPUNERII/INIȚIATIVEI

1.1. Titlul propunerii/inițiativei

1.2. Domeniul (domeniile) de politică vizat(e) în structura ABM/ABB

1.3. Tipul propunerii/inițiativei

1.4. Obiectiv(e)

1.5. Motivele propunerii/inițiativei

1.6. Durata acțiunii și impactul financiar al acesteia

1.7. Modul (modurile) de gestionare preconizat(e)

2. MĂSURI DE GESTIONARE

2.1. Dispoziții în materie de monitorizare și raportare

2.2. Sistemul de gestionare și control

2.3. Măsuri de prevenire a fraudelor și a neregulilor

3. IMPACTUL FINANCIAR ESTIMAT AL PROPUNERII/INIȚIATIVEI

3.1. Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

3.2. Impactul estimat asupra cheltuielilor

3.2.1. Sinteza impactului estimat asupra cheltuielilor

3.2.2. Impactul estimat asupra creditelor operaționale

3.2.3. Impactul estimat asupra creditelor cu caracter administrativ

3.2.4. Compatibilitatea cu cadrul financiar multianual actual

3.2.5. Participarea terților la finanțare

3.3. Impactul estimat asupra veniturilor

FIȘĂ FINANCIARĂ LEGISLATIVĂ

CADRUL PROPUNERII/INIȚIATIVEI

Regulamentul din […] al Consiliului privind înființarea unui program de schimb, asistență și formare profesională pentru protecția monedei euro împotriva falsificării (programul „Pericles 2020”).

Titlul propunerii/inițiativei

Propunere de REGULAMENT AL PARLAMENTULUI EUROPEAN ȘI AL CONSILIULUI privind programul „Pericles” pentru promovarea activităților din domeniul protecției monedei euro împotriva falsificării

Domeniul (domeniile) de politică vizat(e) în structura ABM/ABB[15]

Domeniu de politică: 24 – Lupta împotriva fraudelor

Tipul propunerii/inițiativei

( Propunerea/inițiativa se referă la o acțiune nouă

( Propunerea/inițiativa se referă la o acțiune nouă ca urmare a unui proiect-pilot/a unei acțiuni pregătitoare[16]

X Propunerea/inițiativa se referă la prelungirea unei acțiuni existente

( Propunerea/inițiativa se referă la o acțiune reorientată spre o acțiune nouă

Obiective

Obiectivul (obiectivele) strategic(e) multianual(e) al(e) Comisiei vizat(e) de propunere/inițiativă

Această propunere face parte din pachetul Comisiei privind viitorul cadru financiar multianual (cofinanțarea programului UE în contextul cadrului financiar multianual 2014-2020).

Obiectivul general al programului este sprijinirea și completarea măsurilor întreprinse de statele membre în vederea protejării bancnotelor și monedelor euro împotriva falsificării și a fraudelor asociate, în acest fel oferind, asistență autorităților naționale și europene competente în eforturile acestora de a dezvolta o cooperare strânsă și periodică între ele și cu Comisia Europeană, incluzând, de asemenea, țările terțe și organizațiile internaționale.

Obiectivul (obiectivele) specific(e) și activitatea (activitățile) ABM/ABB vizată (vizate) [activitatea ABM/ABB numărul 240202]

Obiectivele pe termen scurt ale programului includ:

60. creșterea conștientizării în ceea ce privește dimensiunea europeană și internațională a monedei euro; extinderea cunoștințelor generale legate de protecția monedei euro;

61. sprijinirea prevenirii și contribuția la reprimarea falsificării monedei euro și a fraudelor asociate prin formare profesională și asistență specializată în aceste domenii;

62. promovarea convergenței activităților de formare profesională de înalt nivel a formatorilor, luând în considerare strategiile operaționale naționale;

63. încurajarea unei cooperări mai strânse între structurile și personalul în cauză, dezvoltarea unei încrederi reciproce și schimbul de informații, inter alia , de metode de acțiune, experiențe și practici de lucru;

64. sprijinirea dezvoltării unei protecții juridice și judiciare specifice a monedei euro;

65. creșterea nivelului de protecție a monedei euro în țările evaluate ca fiind expuse riscului, prin sprijinirea achiziției de echipamente specifice.

Rezultatul (rezultatele) și impactul preconizat(e)

A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

Beneficiarii vizați de propunere sunt exclusiv autoritățile competente din statele membre din domeniul protejării monedei euro. Grupurile-țintă pentru realizarea programului sunt toți membrii personalului din sectorul public și privat legat de protejarea monedei euro.

Efectele cuprind:

66. un impact pozitiv asupra acțiunilor naționale și transfrontaliere de prevenire și reprimare a falsificării și fraudelor legate de moneda euro;

67. posibilitatea ca autoritățile competente din statele membre să obțină sprijin în eforturile lor de a atinge și menține un nivel ridicat și echivalent de protecție a bancnotelor și monedelor euro;

68. posibilitatea ca personalul competent să beneficieze de o diseminare corespunzătoare a cunoștințelor generale și specifice și dezvoltarea cooperării și a unor rețele dedicate pentru protecția bancnotelor și monedelor euro;

69. asistența acordată statelor membre și țărilor terțe în aducerea cadrului lor instituțional și juridic la un standard ridicat armonizat pentru protecția împotriva falsificării de monedă și a fraudelor asociate.

Indicatori de rezultate și de impact

A se preciza indicatorii de monitorizare a punerii în aplicare a propunerii/inițiativei.

Principalii indicatori de monitorizare a punerii în aplicare a obiectivului specific:

- nivelul de bancnote și monede euro falsificate;

- numărul de ateliere de falsificare desființate;

- numărul persoanelor arestate; și

- sancțiunile impuse.

Programele de lucru vor menționa obiectivele specifice și elementele esențiale pentru implementarea programului.

Motivele propunerii/inițiativei

Tratatul prevede că Parlamentul European și Consiliul stabilesc măsurile necesare utilizării monedei euro ca monedă unică (articolul 133 din TFUE). Aceste măsuri includ, printre altele, protecția monedei euro împotriva falsificării. Pe baza acestui articol, protecția monedei euro ca monedă unică reprezintă responsabilitatea UE. În paralel, autoritățile naționale emit bancnote și monede euro, în conformitate cu articolul 128 din TFUE. Statele membre au adoptat o legislație națională și au stabilit norme interne pentru protejarea monedei euro.

Cerința(cerințele) de îndeplinit pe termen scurt sau lung

Ținând seama de experiența anterioară și de rezultatele punerii în aplicare a programului „Pericles”, programul „Pericles 2020” abordează mai multe probleme pentru protejarea monedei euro împotriva falsificării:

- apar noi amenințări, întrucât bancnotele și monedele euro continuă să reprezinte un interes pentru grupurile infracționale într-un număr tot mai mare de țări terțe. Programul „Pericles 2020” ar trebui să aibă posibilitatea de a oferi sprijin corespunzător autorităților din aceste țări pentru rezolvarea situației;

- introducerea unor serii noi de bancnote euro în anii următori este susceptibilă să crească cererea de sensibilizare, precum și de formare specializată;

- noi țări vor adera la UE și, posibil la zona euro, ceea ce va spori nevoile de formare;

- cererea de sprijin în cadrul programului „Pericles” ar trebui considerată și în contextul austerității și diminuării resurselor în statele membre.

Valoarea adăugată a implicării UE

Se preconizează că programul „Pericles 2020” va contribui la menținerea și la creșterea și mai mult a nivelului de protecție a monedei euro prin acțiuni de sensibilizare și prin formarea specializată a personalului competent; astfel, schimburile de personal promovează într-o mai mare măsură cooperarea și relaționarea în rândul serviciilor competente ale statelor membre și cu țările terțe; asigură asistență tehnică autorităților implicate în protecția monedei euro.

Se preconizează că aceste acțiuni vor spori eficacitatea acțiunilor de prevenire și combatere a falsificărilor de monedă euro și a fraudelor asociate.

Lecții învățate din experiențe similare anterioare

Programul „Pericles” a fost evaluat în două rânduri, în 2004 și în 2011. Evaluările au arătat că programul și-a atins obiectivele și toți beneficiarii s-au exprimat în favoarea continuării programului.

De asemenea, evaluările au evidențiat domeniile în care programul ar trebui îmbunătățit, respectiv necesitatea de a se simplifica procedurile, de a se raționaliza utilizarea grantului și de a se intensifica posibilitățile de sprijinire a autorităților din țările terțe în efortul acestora de a proteja moneda unică europeană.

Coerența și posibila sinergie cu alte instrumente relevante

Evaluarea impactului a arătat că programul „Pericles” este singurul program UE dedicat în mod special protejării monedei euro împotriva falsificării. Programul „Pericles” ar trebui să sprijine în continuare, pentru perioada vizată (2014-2020), un set de activități complementare activităților incluse în alte programe. În acest sens se va organiza în continuare dialogul la nivel național și la nivelul UE, astfel încât să se evite posibile suprapuneri și să se asigure coerența generală.

Durat a acțiunii și impactul financiar al acesteia

X Propunere/inițiativă pe durată determinată (7 ani: din 2014 până în 2020)

- X Propunere/inițiativă în vigoare de la 1.1.2014 până la 31.12.2020

- X Impact financiar din 2014 până în 2023 (din 2021 până în 2023 numai pentru creditele de plată)

( Propunere/inițiativă pe durată nedeterminată

- Punere în aplicare cu o perioadă de demarare din AAAA până în AAAA,

- urmată de o perioadă de funcționare în regim de croazieră.

Modul (modurile) de gestionare preconizat(e)[17]

X Gestiune centralizată directă de către Comisie

( Gestiune centralizată indirectă , cu delegarea sarcinilor de execuție:

- ( agențiilor executive

- ( organismelor instituite de Comunități[18]

- ( organisme publice naționale/organismelor cu misiune de serviciu public

- ( persoanelor cărora li se încredințează executarea unor acțiuni specifice în temeiul titlului V din Tratatul privind Uniunea Europeană, identificate în actul de bază relevant în sensul articolului 49 din Regulamentul financiar

( Gestiune partajată cu statele membre

( Gestiune descentralizată împreună cu țări terțe

( Gestiune în comun cu organizații internaționale (a se preciza)

Dacă se indică mai multe moduri de gestionare, se furnizează detalii suplimentare în secțiunea „Observații”.

Observații

Procedura de stabilire a cheltuielilor ce trebuie suportate de beneficiar și, respectiv, de Comisie a fost simplificată față de versiunile anterioare ale programului.

MĂSURI DE GESTIONARE

Dispoziții în materie de monitorizare și raportare

A se preciza frecvența și condițiile.

A se vedea articolul 12 din propunere, conform căruia:

- informații anuale privind rezultatele, inclusiv consecvența și complementaritatea cu alte programe UE, sunt furnizate Parlamentului European și Consiliului;

- este prevăzută o evaluare independentă a punerii în aplicare a obiectivelor programului (cel târziu la data de 31 decembrie 2017);

- în plus, se va întocmi un raport final adresat autorității bugetare privind îndeplinirea obiectivelor programului până la sfârșitul anului 2021.

Sistemul de gestiune și control

Riscul (riscurile) identificat(e)

Nivelul de risc este considerat scăzut pentru acordurile de grant, deoarece în 90 % dintre cazuri beneficiarii sunt administrațiile publice sau serviciile de aplicare a legii din statele membre.

Pentru contractele atribuite pe baza procedurii de achiziții publice, riscurile sunt reduse, deoarece o parte importantă din cheltuieli este acoperită financiar în mod legal printr-un contract-cadru încheiat pe o perioadă de un an cu posibilitate de prelungire de trei ori.

În conformitate cu cerințele Comisiei, în fiecare an se va efectua un exercițiu de evaluare a riscurilor.

- Un risc important identificat în dosarele de grant este interpretarea permisivă de către beneficiar a condițiilor de acordare a grantului în ceea ce privește eligibilitatea cheltuielilor ocazionate de punerea în aplicare a acțiunii.

- Cheltuielile declarate de beneficiar care nu intră sub incidența acordului de grant.

- Cheltuielile de personal sunt insuficient fundamentate.

Metoda (metodele) de control preconizată(e)

Procedurile de control pentru ambele secțiuni ale programului (granturi și achiziții publice) sunt în conformitate cu Regulamentul financiar. Verificări ex-ante (angajamente și plăți) Alegerea de către Comisie/OLAF a unui plan de gestiune financiară are în vedere un model parțial descentralizat pentru care toate verificările ex-ante se realizează în cadrul Unității Buget centrale. Toate dosarele sunt verificate de cel puțin 3 agenți (directorul de dosare și agentul financiar de verificare (FVA) din cadrul unității bugetare și agentul operațional de verificare din cadrul unității responsabile pentru cheltuieli) înainte de a fi acceptate de ordonatorul de credite subdelegat (AOSD). Fiecare șef de unitate a fost subdelegat de directorul general, prin urmare, fiecare șef de unitate este responsabil pentru punerea în aplicare a părții sale din program. |

- Controalele ex-ante sunt efectuate de FVA pentru fiecare tranzacție care necesită aprobare din partea AOSD. - Controalele sunt efectuate asupra variabilelor sensibile în urma rezultatelor evaluării riscurilor efectuată în contextul Raportului privind calitatea contabilității (cum ar fi: LE și BA, conturile G/P, liniile bugetare, cuantumuri și calcule etc. ...). În toate dosarele de achiziții publice privind programul „Pericles”, un agent OLAF este prezent în ziua în care are loc acțiunea pentru a monitoriza utilizarea în bune condiții a fondurilor (de exemplu, conferințe și cursuri de formare). Granturi - Acordul de grant semnat de beneficiari stabilește condițiile aplicabile finanțării și activităților care vor beneficia de grant, inclusiv un capitol privind metodele de control. - În funcție de mai multe variabile (valoarea contractului, complexitatea dosarului), operatorul financiar și cel operațional al dosarului efectuează un control ex-post la fața locului. În cursul acestor controale, sunt evaluate calitatea și impactul financiar al realizării. Comisia/OLAF intenționează să efectueze aproximativ 10 controale la fața locului pe an. Achiziții publice - Se stabilesc în detaliu elementele caietului de sarcini, care constituie baza contractului respectiv. Se prevăd măsuri antifraudă în toate contractele încheiate între OLAF și partea externă. - OLAF efectuează controale cu privire la toate rezultatele obținute și monitorizează toate operațiunile și serviciile efectuate de contractantul nostru din contractul-cadru. |

În plus, în conformitate cu articolul 13 din propunere, sunt prevăzute măsuri la nivelul beneficiarilor (documentele justificative vor fi puse la dispoziția Comisiei). Se pot efectua audituri pe parcursul contractului sau acordului și în decurs de cinci ani de la ultima plată, astfel încât, acolo unde este cazul, Comisia să poată lua decizii de recuperare. Sunt stabilite drepturile de acces ale personalului Comisiei, precum și ale personalului extern autorizat, de aceleași drepturi beneficiind și Curtea de Conturi și OLAF.

Controalele stabilite permit OLAF să aibă o garanție suficientă în ceea ce privește calitatea și regularitatea cheltuielilor și să reducă riscul de neconformitate. Profunzimea evaluării atinge, în general, nivelul 3, iar, în unele cazuri, nivelul 4, în cazul în care a fost efectuat un control la fața locului[19]. Controalele susmenționate reduc practic riscurile potențiale la zero și acoperă 100 % dintre beneficiari.

Cheltuielile ocazionate de punerea în aplicare a strategiei de control menționate anterior reprezintă 1,15 % din buget. Această estimare se bazează pe măsurile de control instituite deja pentru programul „Pericles II”.

Strategia privind controlul programului este considerată eficientă în ceea ce privește limitarea riscului de neconformitate și este proporțională cu riscul rezultat, având în vedere bugetul redus alocat .

Măsuri de prevenire a fraudelor și a neregulilor

A se preciza măsurile de prevenire și de protecție existente sau preconizate.

A se vedea articolul 13 alineatul (2) din propunere. Comisia desfășoară controale și inspecții la fața locului în cadrul acestui program în conformitate cu regulamentul (Euratom, CE) nr. 2185/96 al Consiliului și, după caz, OLAF derulează investigații în conformitate cu Regulamentul (CE) nr. 1073/1999 al Parlamentului European și al Consiliului.

IMPACTUL FINANCIAR ESTIMAT AL PROPUNERII/INIȚIATIVEI

Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

- Linii bugetare de cheltuieli existente

În ordinea rubricilor și a liniilor bugetare din cadrul financiar multianual.

Rubrica din cadrul financiar multianual | Linia bugetară | Tipul de cheltuieli | Contribuția |

Numărul [Descriere ………………………...……….] | CD/CND ([20]) | din partea țărilor AELS[21] | din partea țărilor candidate[22] | din partea țărilor terțe | în sensul articolului 18 alineatul (1) litera (aa) din Regulamentul financiar |

[1A] | 24.0202 Program european de schimb, asistență și formare profesională pentru protecția monedei euro împotriva falsificării | CD | DA | DA | NU | NU |

Impactul estimat asupra cheltuielilor

Sinteza impactului estimat asupra cheltuielilor

milioane EUR (cu 3 zecimale)

Rubrica din cadrul financiar multianual: | Număr | 1A Creștere inteligentă și favorabilă incluziunii |

milioane EUR (cu 3 zecimale)

Necesarul de resurse umane estimat

- ( Propunerea/inițiativa nu implică utilizarea de resurse umane

- X Propunerea/inițiativa implică utilizarea de resurse umane, conform explicațiilor de mai jos:

Estimarea trebuie exprimată în unități echivalente normă întreagă

Anul 2014[30] | Anul 2015 | Anul 2016 | Anul 2017 | Anul 2018 | Anul 2019 | Anul 2020 și urm. |

( Posturi din schema de personal (posturi de funcționari și de agenți temporari) |

24 01 06 - A3 01 01 (la sediu și în birourile de reprezentare ale Comisiei) | 1,5 | 1,5 | 1,5 | 1,5 | 1,5 | 1,5 | 1,5 |

XX 01 01 02 (în delegații) |

XX 01 05 01 (cercetare indirectă) |

10 01 05 01 (cercetare directă) |

( Personal extern (în echivalent normă întreagă: ENI)[31] |

24 01 02 01 (AC, INT, END din „pachetul global”) |

XX 01 02 02 (AC, INT, JED, AL și END în delegații) |

10 01 05 02 (AC, INT, END – cercetare directă) |

Alte linii bugetare (a se preciza) |

TOTAL | 1,5 | 1,5 | 1,5 | 1,5 | 1,5 | 1,5 | 1,5 |

XX este domeniul de politică sau titlul vizat din buget.

Necesarul de resurse umane va fi acoperit de efectivele de personal ale DG în cauză alocate deja gestionării acțiunii și/sau redistribuite intern în cadrul DG, completate, dacă este necesar, prin resurse suplimentare, care ar putea fi alocate DG care gestionează acțiunea în cadrul procedurii de alocare anuală și ținând cont de constrângerile bugetare.

Descrierea sarcinilor care trebuie efectuate:

Funcționari și agenți temporari | 1,5 funcționari (0,75 AD, 0,75 AST ) 1,5 x 127 000 =190 500 |

Personal extern |

Compatibilitatea cu cadrul financiar multianual actual

- X Propunerea/inițiativa este compatibilă cu cadrul financiar multianual existent.

- ( Propunerea/inițiativa va necesita o reprogramare a rubricii corespunzătoare din cadrul financiar multianual.

A se explica necesitatea reprogramării, precizându-se liniile bugetare vizate și sumele aferente.

- ( Propunerea/inițiativa necesită utilizarea instrumentului de flexibilitate sau revizuirea cadrului financiar multianual[34].

A se explica necesitatea efectuării acestei acțiuni, precizându-se rubricile și liniile bugetare vizate, precum și sumele aferente.

Contribuțiile părților terțe

- X Propunerea nu prevede cofinanțare din partea terților

- Propunerea/inițiativa prevede cofinanțare, estimată în cele ce urmează:

Credite în milioane EUR (cu 3 zecimale)

Anul N | Anul N+1 | Anul N+2 | Anul N+3 | … se introduce numărul de ani necesar pentru a reflecta durata impactului (a se vedea punctul 1.6) | Total |

Anul N | Anul N+1 | Anul N+2 | Anul N+3 | … se introduce numărul de coloane necesar pentru a reflecta durata impactului (a se vedea punctul 1.6) |

De reținut: Costurile medii pentru fiecare categorie de personal sunt disponibile pe site-ul BudgWeb: http://www.cc.cec/budg/pre/legalbasis/pre-040-020_preparation_en.html#forms |

( referitor la posturile din schema de personal (posturi de funcționari și de agenți temporari) – Directorii și asistenți financiari și Directori și asistenți operaționali de dosare Sprijin administrativ: 0,25 AD + 0,25 AST Gestionarea programului: 0,50 AD + 0,50 AST S-au utilizat ratele medii curente pentru funcționari și agenți temporari: Funcționar: 127 000 EUR/an Agent temporar: 127 000 EUR/an |

( referitor la personalul extern Nu se aplică S-au utilizat ratele medii curente pentru funcționari și agenți temporari: Agent contractual: 64 000 EUR/an Asistență tehnică: 160 000 EUR/an Expert național detașat: 73 000 EUR/an |

În afara RUBRICII 5 din cadrul financiar multianual |

( referitor la posturile din schema de personal (posturi de funcționari de cercetare și de agenți temporari) Nu se aplică |

( referitor la personalul extern Nu se aplică |

Referitor la cheltuieli cu caracter administrativ

Detaliați metoda de calcul utilizată pentru fiecare linie bugetară,

ipoteze are stau la bază (de exemplu, numărul de reuniuni pe an, costurile medii etc.)

RUBRICA 5 din cadrul financiar multianual |

Misiuni: ipoteza de 15 misiuni pe an cu un cost mediu de 1 000 EUR/misiune |

În afara RUBRICII 5 din cadrul financiar multianual |

Nu se aplică |

[1] A se vedea anexa.

[2] Grupul de experți privind falsificarea monedei euro al Comisiei/OLAF se întrunește de trei ori pe an și reunește experți din toate statele membre și disciplinele relevante, precum și experți Europol, Interpol și experți ai Băncii Centrale Europene.

[3] A se vedea articolele 8-11 din Decizia 2001/923/CE a Consiliului din 17 decembrie 2001.

[4] COM(2011) 500.

[5] JO L xxx xxx, p. x.

[6] JO L 181, 4.7.2001, p. 6.

[7] Decizia 2001/923/CE a Consiliului din 17 decembrie 2001, JO L 339, 21.12.2001, p. 50.

[8] Tratatul Ligii Națiunilor, Seria Nr. 2623 (1931), p. 372.

[9] JO L 339, 21.12.2001, p. 50.

[10] JOJ L 339, 21.12.2001, p. 55.

[11] JO L 36, 8.2.2006, p. 40.

[12] JO L 36, 8.2.2006, p. 42.

[13] JO L 330, 28.11.2006, p. 28.

[14] JO L 330, 28.11.2006, p. 30.

[15] ABM: gestiune pe activități – ABB: întocmirea bugetului pe activități.

[16] Astfel cum se face referire la articolul 49 alineatul (6) literele (a) sau (b) din Regulamentul financiar.

[17] Detaliile privind modurile de gestionare și trimiterile la Regulamentul financiar sunt disponibile pe site­ul BudgWeb : http://www.cc.cec/budg/man/budgmanag/budgmanag_en.html.

[18] Astfel cum se face referire la articolul 185 din Regulamentul financiar.

[19] Control cu referire la și inclusiv accesul la documentația fundamentală disponibilă în stadiul procesului în cauză.

[20] CD = credite diferențiate / CND = credite nediferențiate

[21] AELS: Asociația Europeană a Liberului Schimb.

[22] Țările candidate și, după caz, țările potențial candidate din Balcanii de Vest.

[23] Anul N este anul în care începe punerea în aplicare a propunerii/inițiativei.

[24] Asistență tehnică și/sau administrativă și cheltuieli de sprijinire a punerii în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

[25] Anul N este anul în care începe punerea în aplicare a propunerii/inițiativei.

[26] Anul N este anul în care începe punerea în aplicare a propunerii/inițiativei.

[27] Anul N este anul în care începe punerea în aplicare a propunerii/inițiativei.

[28] Anul N este anul în care începe punerea în aplicare a propunerii/inițiativei.

[29] Asistență tehnică și/sau administrativă și cheltuieli de sprijinire a punerii în aplicare a programelor și/sau a acțiunilor UE (fostele linii „BA”), cercetare indirectă și cercetare directă.

[30] Anul N este anul în care începe punerea în aplicare a propunerii/inițiativei.

[31] CA= agent contractual; INT= personal pus la dispoziție de agenți de muncă temporară („ Intérimaire”) ; JED= „ Jeune Expert en Délégation” (expert tânăr în delegații); AL = agent local; END= expert național detașat;

[32] Sub plafonul pentru personal extern din credite operaționale (fostele linii „BA”).

[33] În special pentru Fonduri Structurale, Fondul european agricol pentru dezvoltare rurală (FEADR) și Fondul european pentru pescuit (FEP).

[34] A se vedea punctele 19 și 24 din Acordul interinstituțional.

[35] În ceea ce privește resursele proprii tradiționale (taxe vamale, cotizațiile pentru zahăr), sumele indicate trebuie să fie sume nete, și anume sume brute după deducerea a 25 % pentru costuri de colectare.

[36] AC = agent contractual; INT= personal pus la dispoziție de agenți temporari („ Intérimaire”) ; JED= „ Jeune Expert en Délégation” (expert tânăr în delegații); AL = agent local; END= expert național detașat; AT = asistență tehnică

[37] CA= agent contractual; INT= personal pus la dispoziție de agenți de muncă temporară („ Intérimaire”) ; JED= „ Jeune Expert en Délégation” (expert tânăr în delegații); AL = agent local; END= expert național detașat;

[38] Se precizează tipul de comitet și grupul vizat.